സ്വര്ണ്ണക്കടത്ത് കേസ്: സന്ദീപ് നായര് ജയില് മോചിതനായി സ്വപ്നയുടെ കൊഫെപോസ റദ്ദാക്കിയതിനെതിരെ കേന്ദ്രം സുപ്രീം കോടതിയിലേക്ക് സ്വര്ണ്ണക്കടത്ത് കേസിലെ പ്രതി സന്ദീപ് നായര് ജയില് മോചിതനായി. പൂജപ്പുര ജയിലിലായിരുന്നു സന്ദീപ് നായര്. കൊഫെപോസ തടവ് അവസാനിച്ചതിനെ തുടര്ന്നാണ് ജയില് മോചിതനായത്. കോടതിയില് പറഞ്ഞ കാര്യങ്ങളില് ഉറച്ചു നില്ക്കുകയാണെന്ന് സന്ദീപ് നായര് മാധ്യമങ്ങളോട് പറഞ്ഞു. സ്വര്ണ്ണക്കടത്ത്, ഡോളര് കടത്ത്, എന്ഐഎ കേസുകളില് നേരത്തേ ജാമ്യം ലഭിച്ചിരുന്നു. കേസിലെ പ്രധാന പ്രതി സ്വപ്നയുടെ കൊഫെപോസ ഹൈക്കോടതി റദ്ദാക്കിയിരുന്നു. ഇതിനെതിരെ സുപ്രീം കോടതിയെ സമീപിക്കാനാണ് കേന്ദ്ര സര്ക്കാര് നീക്കം. അഡിഷനല് സോളിസിറ്റര് ജനറല് പി വിജയകുമാര്, കേന്ദ്ര സര്ക്കാര് അഭിഭാഷകന് ദയാസിന്ധു ശ്രീഹരി, മുതിര്ന്ന അഭിഭാഷകന് എസ് മനു, കൊഫെപോസ ഡയറക്ടര്, കസ്റ്റംസ് പ്രിവന്റീവ് കമ്മീഷണര് എന്നിവരടങ്ങുന്ന സമിതിയുടേതാണ് തീരുമാനം. പൂജവെപ്പ് അവധിക്ക് ശേഷം സുപ്രീം കോടതിയെ സമീപിക്കാനാണ് തീരുമാനം. ഇന്നലെയാണ് സ്വപ്നയുടെ കൊഫെപോസ തടവ് ഹൈക്കോടതി റദ്ദാക്കിയത്. തുടര്ച്ചയായി കള്ളക്കടത്ത് ഇടപാടുകള് നടത്തുന്നവരെ കരുതല് തടങ്കലില് വെക്കുന്ന നിയമം സ്വപ്നയ്ക്ക് ബാധകമാക്കാനാവില്ല എന്നായിരുന്നു ഹൈക്കോടതിയുടെ കണ്ടെത്തല്. ഇവര്ക്കെതിരെ നേരത്തേ സമാന കേസ് ഇല്ലെന്ന വാദം അംഗീകരിച്ചായിരുന്നു നടപടി. അതേസമയം കൊഫെപോസ തടവ് കാലാവധി അവസാനിച്ചാലും എന്ഐഎ കേസിലുള്ള ജുഡീഷ്യല് കസ്റ്റഡി തുടരുന്നതിനാല് സ്വപ്നയ്ക്ക് പുറത്തിറങ്ങാനാവില്ല. ഈ മാസം 26ന് എന്ഐഎ കേസിലുള്ള ജാമ്യം ഹൈക്കോടതി പരിഗണിക്കുന്നുണ്ട്. മറ്റ് കേസുകളില് ജാമ്യം ലഭിച്ചിട്ടുള്ളതിനാല് എന്ഐഎ കേസില് കൂടി ജാമ്യം ലഭിച്ചാല് സ്വപ്നയും പുറത്തിറങ്ങും.